TRENUTNA OBLAST BREZ STROKE POSTAVLJA RESNO VPRAŠANJE O PRIHODNOSTI OSNOVNE ŠOLE

Slovensko šolstvo je znova postalo politični poligon. Namesto da bi se najprej vprašali, kaj otroci danes potrebujejo za življenje in delo v prihodnjih desetletjih, se razprava hitro vrti okoli vprašanja, ali naj bo osnovna šola osem- ali devetletna. Aktualna vlada je napovedala prehod na osemletno osnovno šolo. Pri tem minister poudarja, da dodatno leto šolanja samo po sebi ni vrednota in da je pomembno predvsem znanje. Zato jih je začetek obdaril z Ustavo, ki se je morajo naučiti predvsem politiki. Hkrati je napovedana celovita reforma učnih načrtov, ocenjevanja, nacionalnega preverjanja znanja in položaja učiteljev. Pozablja pa, da vse, kar imamo, ni nastalo od danes na jutri, temveč je to dolgoletni proces, ki še traja.
Smo država problemov
Drži, saj se tu vse skupaj začne. Problem na problem … Število let šolanja je organizacijska odločitev, ne pa dokaz kakovosti šolskega sistema. Če je osemletka boljša, je treba pokazati, zakaj. Če je devetletka slabša, je treba pokazati dokaze. V nasprotnem primeru reforma hitro postane predvsem politična gesta, ko nova oblast spremeni nekaj, kar je uvedla prejšnja (stalna praksa, žal vseh, ki pridejo na oblast). 
Slovenija je devetletno osnovno šolo (1999/2000 začetek poskusnega uvajanja) uvedla z namenom, da bi otroci v šolo vstopali prej in da bi bilo začetno obdobje šolanja razvojno primernejše (bolj umirjeno, pripravljalno, sproščeno). Prav se je začelo delo v 1. razredu devetletke 2003/2004 in širše nato 2008/2009 v vse osnovne šole. Danes je osnovna šola organizirana kot enotna devetletna šola za otroke od šestega do petnajstega leta. Devetletka sama po sebi torej ni nobena evropska posebnost.
Če pogledamo Evropo, dobimo še bolj zanimivo sliko. Evropske države nimajo enotnega modela. Nekatere imajo osemletno osnovno oziroma skupno obvezno šolanje, druge devetletno, tretje imajo drugačno kombinacijo osnovne in nižje sekundarne šole. Pri primerjavi evropskih sistemov se zato ne postavlja vprašanja, katera država ima »pravilno« število let, temveč primerja predvsem starost otrok, trajanje obveznega izobraževanja in način organizacije prehodov med različnimi stopnjami šolanja. Še pomembnejše je, da so med uspešnejšimi evropskimi sistemi države z različnimi organizacijskimi modeli. Finska (tudi mi smo se zgledovali po njih) in Estonija imata devetletno enotno osnovnošolsko izobraževanje, medtem ko imajo nekatere druge države drugačno razdelitev med osnovno in nižjo sekundarno stopnjo. Torej nikakor ne moremo reči, da osem let pomeni kakovost, devet pa slabši sistem. Takšnega dokaza preprosto ni.
Kaj je torej narobe s slovenskim šolstvom?
Nekaj je očitno narobe. Rezultati PISA so opozorilo, ki ga ne bi smeli olepševati. Leta 2022 so slovenski učenci dosegli slabše rezultate kot prej pri matematiki, branju in naravoslovju; bralna pismenost je bila pod povprečjem OECD. Še bolj aktualno je, da je ministrstvo septembra 2026 ob predstavitvi rezultatov PISA 2025 opozorilo na nadaljnji padec slovenskih petnajstletnikov na vseh treh področjih. Toda iz tega ne moremo pošteno sklepati, da je kriva devetletka.
Če učenec slabo bere, težko razume prebrano ali ne zna uporabiti matematičnega znanja v novi situaciji, rešitev ni nujno v tem, da eno leto šolanja preprosto odvzamemo. Lahko je problem v učnih načrtih, načinu poučevanja, preveliki količini vsebin, pomanjkanju individualizacije, odnosih v šoli, preobremenjenosti učiteljev, digitalnih motnjah, družbenih spremembah ali prepozni pomoči otrokom, ki zaostajajo. Prav tako ne smemo zanemariti socialnega okolja in razlik med otroki.
Tudi učiteljev ni mogoče preprosto razglasiti za krivce. Podatki OECD kažejo, da je bil leta 2022 v Sloveniji pomanjkanje učiteljev precej večji problem kot leta 2018. V šolah, kjer ravnatelji poročajo o pomanjkanju kadra, so bili dosežki učencev praviloma slabši, kar je popolnoma razumljivo, saj se ravnatelji znajdejo, kakor vedo in znajo in različne predmete, kjer ni učiteljev, poučujejo tudi nestrokovno zasedeni kadri (pogosto tudi brez ustrezne pedagoške kvalifikacije). No, in to je precej pomembnejše vprašanje od tega, ali sedmošolec obiskuje sedmi ali osmi razred. Ali je težava v višini plač učiteljev? Učitelj začetnik ima 2.150 evrov bruto plače, z več leti delovne dobe in nazivi v napredovanja pa tudi med 3.000 in 4.000 bruto (pogosto več kot plača ravnatelja na manjši šoli). Torej plače so in niso morebitni razlog. Res je, da marsikatera druga področja plačujejo več in za morda manj odgovornosti, kot jih imajo učitelji. Ne pozabite pa, učitelj dela z ljudmi in za širšo družbeno dobro. Kje je potem težave? Starši! Šolski sistem kot celota! Družba kot celota! Seveda tudi stroka ne sme mimo kritike. Slovensko šolstvo je v zadnjih desetletjih dobilo ogromno novih pravil, projektov, obrazcev, strategij in reform. Pogosto se spreminja organizacija, precej manj pa se govori o tem, kaj se dejansko dogaja v učilnici. Dober učitelj potrebuje strokovno avtonomijo, vendar tudi jasne standarde znanja in odgovornost. 
Starši pa imajo v osnovni (žal tudi kasneje poskušajo) pomembno vlogo, a po mojem mnenju preveliko. Šola namreč ne more postati servis njihovih individualnih pričakovanj. Ugotovitve kažejo,, da se je v Sloveniji med letoma 2018 in 2022 zmanjšala vključenost staršev v pogovore o napredku otrok, čeprav se jih danes vedno več še vedno neposredno vmešava v pedagoški proces (ocenjevanje, dodeljevanje odločb otrokom s posebnimi potrebami in še in še), tudi s pomočjo odvetnikov in kasneje tožbami šolam in njihovim vodstvom. Pozabljajo na kompetence učiteljev in stroke kot celote. Vidijo zgolj lastne interese. Če jim bo v prihodnje stopila v bran še politika (vse tako kaže, saj se tako dobivajo glasovi volivcev), potem se slovenski osnovni šoli slabo piše. Zato je precej preprosto reči, da so problem učitelji, saj veliko krat problem tudi (beri predvsem) starši. Problem pa je (tako vsaj trenutno kaže) tudi sistem, v katerem se odgovornost pogosto prelaga z enega na drugega. Politika pa bo naredila tisto, kar je njim všeč in ne nujno tudi prav in strokovno. Torej …
… politika bi morala šoli predvsem nehati določati vse.
Tu je morda največja slovenska posebnost. Vsaka nova politična garnitura ima občutek, da mora pustiti svoj pečat tudi v šolstvu. Toda šola ni mandatna politika. Otroci, ki bodo posledice današnjih odločitev občutili, bodo v šoli še dolgo po tem, ko bodo sedanji ministri že odšli.
Država mora določiti cilje: kaj mora otrok znati, kakšne standarde mora doseči, kakšne so pravice otrok in kakšna je odgovornost šole. Ne sme pa vsaka politična oblast znova izumljati šole. Tudi aktualni minister je ob napovedi reforme poudaril več strokovne avtonomije učiteljev in šol ter manj administracije. Če bo reforma res šla v to smer, je to precej pomembnejše od samega prehoda z devetih na osem let. Ali jo bo minister, ki slepo sledi politiki trenutne oblasti, znal tudi izpeljati, je veliko vprašanje. Samo krčenje (združevanje javnih izobraževalnih zavodov) ne prinaša uspeha. Potreben je konsenz stroke in neposrednih izvajalcev. Minister pa kot da ne ve, da izobražujejo učitelje pedagoške in filozofske fakultete. No, ne da ne ve, noče in ne sprejema njihovega mnenja in vse ostrejših kritik.
Osemletka zato ni neumnost. Lahko bi bila dobra rešitev, če bi bila del premišljene spremembe celotnega sistema. Enako velja za devetletko. Slaba je lahko osemletka in slaba je lahko devetletka. Odločilno je, kaj se v teh letih dogaja. Slovenija zato ne potrebuje še ene šolske revolucije. Potrebuje manj političnega eksperimentiranja in več dolgoročne strokovne politike. Potrebuje učitelja, ki ima čas za učenca, šolo, ki ima dovolj avtonomije, starša, ki razume svoje odgovornosti, in otroka, ki se v šoli predvsem uči in ne prilagaja nenehnim spremembam sistema.
Če bomo znali to doseči, potem vprašanje »osem ali devet let?« postane drugotnega pomena. Pravo vprašanje je, kaj bo otrok ob koncu osnovne šole znal, razumel in zmogel. In prav na tem področju bi se morala začeti resna, sodobna in predvsem dolgoročna slovenska šolska politika.

